ປ.ໂອບາມາ ວ່າ ການປະຕິຮູບ ການຮັກສາ ສຸຂະພາບ ບໍ່ແມ່ນ ເລື່ອງເວັບໄຊ (ວີດີໂອ)
ປະທານາທິບໍດີໂອບາມາເວົ້າວ່າ ການປະຕິຮູບ ການຮັກສາສຸຂະພາບ ບໍ່ແມ່ນກ່ຽວກັບເລື່ອງເວັບໄຊ ແຕ່ເປັນເລື່ອງ ຫລັກການ.
ປະທານາທິບໍດີສະຫະລັດທ່ານບາຣັກ ໂອບາມາ ກ່າວວ່າ ຄວາມ ບົກຜ່ອງຢູ່ໃນເວັບໄຊຮັກສາສຸຂະພາບຂອງລັດຖະບານ Health- care gov ໄດ້ສ້າງຄວາມຜິດຫວັງ ແຕ່ເຈົ້າໜ້າທີ່ ກຳລັງດຳເນີນ ງານຕະຫຼອດຊາວສີ່ຊົ່ວໂມງ ເພື່ອຫາທາງແກ້ໄຂບັນຫາເຫຼົ່ານີ້ ປະທານາທິບໍດີໂອບາມາກ່າວໃນຄຳປາໄສປະຈຳສັບປະດາຂອງ ທ່ານໃນວັນເສົາມື້ນີ້ວ່າ ການຕໍ່ສູ້ເພື່ອໃຫ້ມີການປະຕິຮູບ ກ່ຽວກັບ ການຮັກສາສຸຂະພາບນັ້ນ ບໍ່ແມ່ນກ່ຽວກັບເວັບໄຊແຕ່ເປັນການຕໍ່ ສູ້ ກ່ຽວກັບການສ້າງຕັ້ງຫລັກການທີ່ວ່າ ຢູ່ໃນປະເທດຄວາມໝັ້ນ ຄົງໃນການຮັກສາສຸຂະພາບ ບໍ່ແມ່ນສິດພິເສດ ຂອງພວກທີ່ໂຊກ ດີ ຈຳນວນບໍ່ເທົ່າໃດຄົນ ແຕ່ຫາກເປັນສິດທິຂອງທຸກໆຄົນ ທ່ານໂອບາມາເວົ້າວ່າ ເວັບໄຊດັ່ງກ່າວມີຜູ້ຄົນເຂົ້າໄປເບິ່ງຫລາຍກວ່າ 20 ລ້ານເທື່ອແລະ ເກືອບ 7 ແສນຄົນ ໄດ້ຍື່ນໃບສະໝັກຂໍຊື້ປະກັນໄພ ປະທານາທິບໍດີໄດ້ກ່າວຫາພັກຣີພັບບລີກັນຢູ່ໃນລັດຖະສະພາວ່າ ໃຊ້ເວລາຢ່າງຫຼວງຫຼາຍ ໃນໄລຍະສອງສາມປີຜ່ານມານີ້ ເພື່ອປະຕິເສດບໍ່ໃຫ້ປະຊາຊົນໄດ້ຮັບປະກັນໄພສຸຂະພາບ ໃນຄຳປາໄສຂອງພັກຣີພັບບລີກັນນັ້ນປະທານຄະນະກຳມະການພະລັງງານແລະການຄ້າ ຂອງສະພາຕໍ່າສະຫະລັດທ່ານ Fred Upton ກ່າວວ່າ ກຳມະການຂອງທ່ານຈະຮັບຟັງຄຳ ໃຫ້ການໂດຍກົງ ຈາກລັດຖະມົນຕີສາທາລະນະສຸກ ແລະບໍລິການມະນຸດ ຂອງສະຫະລັດ ທ່ານນາງ Cathleen Sebelius ເພື່ອຢາກຮູ້ຈັກວ່າ ເປັນຫຍັງເວັບໄຊຂອງອັນທີ່ເອີ້ນວ່າ Obamacare ຈຶ່ງບໍ່ທຳງານທັງໆທີ່ໄດ້ມີການລົງທຶນເງິນພາສີຂອງປະຊາຊົນໃສ່ຫຼາຍຮ້ອຍ ລ້ານໂດລາ ນັກຊ່ຽວຊານທີ່ທຳນຽບຂາວໄດ້ຈ້າງໃຫ້ສ້ອມແປງບັນຫາທີ່ຮ້າຍແຮງຂອງເວັບໄຊກ່າວວ່າ ທ່ານຄາດວ່າເວັບໄຊນີ້ ຈະເລີ້ມເຮັດວຽກຢ່າງລາບລື່ນ ພາຍໃນທ້າຍເດືອນພະຈິກນີ້